# Exekiasz

### A Wikipédiából, a szabad lexikonból.

Exekiasz (Kr. e. VI. század második fele) görög fazekasmester és vázafestő

Athénban élt és alkotott, a feketealakos vázafestészet legnagyobb mestere volt. 11 szignált vázáján túlnyomórészt mint fazekasmester szerepel, de kettőn jelzi, hogy a vázakép is tőle származik. Mint keramikus valószínűleg feltalálója volt a kratér egy változatának („kehely-kratér"). Tökéletes rajztudása mellett az emeli valamennyi kortársa fölé, hogy kompozícióinak addig ismeretlen drámai feszültséget, alakjainak etikai tartakmat tudott adni: a festészet történetének ő az első nagy jellem- és lélekábrázolója. Vázaképeinek tárgyát a görög mitológia epikus anyagából vette, de a hagyományos képtípusokat átalakította, s új, később sem ismételt képtípusokat teremtett. 23 ismert vázaképe mellett egy 14 darabból álló, 37x43 cm-es agyagtáblákra festett sorozatát is ismerjük, a feketealakos technikával készült képek halotti szertartás jeleneteit ábrázolják, és egy sírépületet díszíthettek. A vázáin is nagyméretű képeket kedvelő mesternek a monumentalitás és a nyugodt méltóság iránti érzéke ezeken a töredékes képeken is érvényesül. A feketealakos festésmódot lehetőségeinek végső határáig fejlesztette, az első vörösalakos vázafestő, Andokidész is a tanítványai közé tartozott. Főbb vázaképei: „Dionüszosz a tengeren" (kylix, München), „Legelő lovak" (amphora, Philadelphia) Egy nagyméretű feketealakos amphorája a budapesti Szépművészeti Múzeum állandó kiállításán látható.

## [szerkesztés] Források

Művészeti lexikon (Akadémiai kiadó, Budapest, 1965)

A lap eredeti címe "http://hu.wikipedia.org../../../e/x/e/Exekiasz.html"

Kategória: Ókori görög képzőművészek

##### Views

- Szócikk
- Vitalap
- Aktuális változat

##### Keresés